ททท.ร่วมกับพันธมิตรทั้งภาครัฐและเอกชน จัดงาน "สมุยเฟสติวัล Samui Festival ครั้งที่ 4" ดึงรายได้เข้าสู่ชุมชนในพื้นที่เกาะสมุย
นายนพดล ภาคพรต รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า ททท. ร่วมกับ จังหวัดสุราษฎร์ธานี คณะกรรมการจัดงานสมุยเฟสติวัล และหน่วยงานทั้งภาครัฐและเอกชนในพื้นที่ จัดงาน "สมุยเฟสติวัล Samui Festival ครั้งที่ 4" เพื่อส่งเสริมการท่องเที่ยวภายในจังหวัด สร้างเศรษฐกิจในท้องถิ่น และสร้างรายได้ให้กับประชาชน รวมทั้งเป็นการส่งเสริมและเผยแพร่วัฒนธรรม ศิลปะวิถีชีวิตของจังหวัดสุราษฎร์ธานีให้นักท่องเที่ยวได้รับรู้         ในส่วนของการจัดงานถูกจัดอยู่บนพื้นที่เกาะสมุย โดยมีเวทีหลักที่ท่าเทียบเรือหน้าทอน พรุเฉวง/หาดเฉวง เดอะวอร์ฟ (บ่อผุด) และอ่าวหัวถนน ซึ่งมีกิจกรรมที่น่าสนใจเป็นจำนวนมาก อาทิ การทำบุญรับตายายพร้อมกันทุกวัดในอำเภอเกาะสมุย /การจัดขบวนคานิวัลแห่รถบุปผชาติ /การแสดงคอนเสิร์ตจากศิลปินชื่อดังของเมืองไทย และการแข่งขันมวยไทย มาราธอน และปั่นจักรยาน         ทั้งนี้ ขอเชิญชวนนักท่องเที่ยวทั้งชาวไทยและชาวต่างชาติร่วมงานดังกล่าว ระหว่างวันที่ 14-19 กันยายน 2562 ซึ่งจะมีการเปิดงานอย่างยิ่งใหญ่อย่างเป็นทางการ ในวันที่ 16 กันยายน สำหรับผู้ที่สนใจสามารถสอบถามรายละเอียดเพิ่มเติมได้ที่เบอร์ 1672 เบอร์เดียวเที่ยวทั่วไทย